Goonietarrak

Goonietarrak (ingelesez The Goonies) 1985eko Richard Donner estatubatuar zinema zuzendariak zuzendutako abenturazko komedia film bat da. Istorioa edo ideia orokorra Steven Spielberg zuzendariak sortu eta idatzi zuen, filma honetako ekoizleetako bat ere izan zen, aldiz, Chris Columbus gidoigileak filmarako espreski moldatutako gidoia idatzi zuen. Sean Astin, Josh Brolin, Jeff Cohen, Corey Feldman, Kerri Green, Martha Plimpton eta Ke Huy Quan aktoreek antzeztu zuten.

Soinu bandaren doinu edo abesti nagusia The Goonies 'R' Good Enough (Goonietarrak Behar Adina Onak Dira) Cyndi Lauper abeslariak konposatu eta abestu zuen, gainera filmaren 12. minutuan telebistako bideoklip batean kameoa agerpen laburra egin zuen. REO Speedwagon eta The Bangles taldeen abestiak ere badauzka.

Oregon estatuaren kostaldeko Astoria udalerrian filmatu zen.

Argumentua 

1985ko uda, AEBetako Oregon estatua. Mikey Walsh (Sean Astin) kostaldeko Astoria udalerrian bizi den gaztetxo bat da. Bere aita (Keith Walker), arazo ekonomikoak direla eta, larri xamar dabil, inbertsiogile diruzale batzuk Walsh familia bizi den auzoa suntsitu eta bertan golf zelai bat eraiki nahi baidute. Auzoak Goon Docks deritzo ("Goon Kaiak"), hortik dator filma honen izenburua. Mickey eta bere lagun koadrilak euren buruei Goonietarrak deitzen diete.

Arratsalde enbatatsu batean, Mikey bere lagunekin batera etxe zuloan daude. Erabat asperturik daudelarik, ganbarara igo eta hainbat antzinako gailu zahar eta bitxi topatzen dituzte. Haien artean, nahi gabe, "Willy begibakarra" delako baten altxorraren mapa topatuko dute, hau duela mende batzuk bere eskifaiarekin batera desagertu zen pirata bat izan zen.

Orduan lagun koadrila euren familien estualdi ekonomikoa konpondu dezakeen altxorraren bila kaleratzea erabakiko dute, hau lortuko ez balukete, Goonietarren taldea betirako deseginez.

Altxorraren bilaketak kostaldeko taberna zahar baten lurpera eramando ditu, taberna horren jabeak Fratellitarrak dira, altxorra bereganatzeako irrikia duten banku lapur familia. Goonietarrek piratek tranpez josiriko lurpeko pasabideen artean eta Fratellitarrak atzetik jarraitzen dituztela altxorraren bilaketa abenturari ekingo diote.

Aktoreak

Goonietarrak 
 Sean Astin: Michael "Mikey" Walsh
 Corey Feldman: Clark "Ahotzar" Devereaux
 Jonathan Ke Quan: Richard "Data" Wang
 Jeff Cohen: Lawrence "Pottolo" Cohen
 Josh Brolin: Brandon "Brand" Walsh, Mikeyren anai zaharra
 Kerri Green: Andrea "Andy" Carmichael
 Martha Plimpton: Stephanie "Stef" Steinbrenner

Bestelakoak 
 Anne Ramsey: Amatxo Fratelli
 Joe Pantoliano: Francis Fratelli
 Robert Davi: Jake Fratelli
 John Matuszak: Lotney "Sloth" Fratelli
 Mary Ellen Trainor: Irene Walsh
 Keith Walker: Irving Walsh
 Steve Antin: Troy Perkins
 Lupe Ontiveros: Rosalita, Walshtarren neskamea

Kanpo estekak 
 The Goonies filmaren trailerra edo iragarkia ikusgai. Youtube.com 
 The Goonies filmaren IMDB fitxa ikusgai 
 The Goonies.com - The Goonies filmari buruzko webgunea 

Corey Feldmanek antzeztutako filmak
Ameriketako Estatu Batuetako filmak
Umorezko filmak
Piratei buruzko filmak
Nerabe filmak
Itsasontzietan girotutako filmak
1980ko hamarkadako abentura filmak
Oregonen girotutako filmak
1985ean girotutako filmak
Kultuzko filmak
1985eko filmak